Et rådyr forsøgte torsdag morgen at forlade Mors, men måtte vende om på vej over Nees Sund.

Det var et noget mærkværdigt syn, der mødte skipperen på Næssundfærgen torsdag morgen. Da Benny Bak var på vej mod Thy fra Mors omkring klokken 7.30, svømmede der pludselig et rådyr ved færgen. - Det var lidt sjovt at se, at den kan svømme sådan. Jeg har sejlet her i fem år, og har ikke set noget lignende, siger skipperen. Han beretter, at dyret cirka halvvejs - midt ude på Nees Sund - ombestemte sig og satte kursen tilbage mod Mors. - Måske vendte den om, fordi den havde glemt sit pas. Men det var dumt, at den vendte om, for den var meget tættere på Thy end Mors, siger Benny Bak. Tog sig et hvil Benny Bak beretter, at rådyret havde modvind på den første del af sin svømmetur. Noget tyder da også på, at morgenens strabadser var hårdt for dyret. - Da den kom tilbage til Mors, kunne jeg se i min kikkert, at den stod i et godt stykke tid og hvilede sig på stranden, inden den gik op og lagde sig i græsset. Den var nok træt, siger Benny Bak og fortæller, at han i det hele taget har set mange rådyr torsdag morgen. - Det er længe siden, at vi har set så mange rådyr som i dag. Da jeg kørte på arbejde, måtte vi holde to gange i Stenbjerg Plantage for ikke at køre dem over.